b'\n_START_ARTICLE_\nCreu de Jordi\n_START_SECTION_\nConcessions\n_START_PARAGRAPH_\nDes de la seva creaci\xc3\xb3 el 1940 ha estat atorgada 84 vegades de manera p\xc3\xb2stuma i 71 a persones vives (excloent les dues medalles col\xc2\xb7lectives a Malta i a la Policia Reial de l\'Ulster. No s\'ha concedit mai cap barra (\xc3\xa9s a dir, no ha estat concedida mai una segona vegada)._NEWLINE_Fins a la data (2007) nom\xc3\xa9s ha estat atorgada a 4 dones: Odette Sansom, Violette Szabo, i Noor Inayat Khan (totes elles agents del FANY, i van ser condecorades mentre servien com a agents de l\'Executiu d\'Operacions Especials (SOE) durant la II Guerra Mundial), i Barbara Jane Harrison, una hostessa d\'aviaci\xc3\xb3 que va morir el 8 d\'abril de 1968 a l\'aeroport de Heathrow mentre ajudava a escapar als passatgers d\'un avi\xc3\xb3 en flames._NEWLINE_Va ser concedida de manera col\xc2\xb7lectiva a l\'illa de Malta en una carta del 15 d\'abril de 1942 del rei Jordi VI al Governador de l\'illa, el Tinent General sir William Dobbie: "Per honorar al seu poble valent, concedeixo la Creu de Jordi a l\'illa fortalesa de Malta per testimoniar aix\xc3\xad un heroisme i devoci\xc3\xb3 que seran famosos a la Hist\xc3\xb2ria durant molt de temps". El governador respongu\xc3\xa9 que "amb l\'ajut de D\xc3\xa9u Malta no es debilitar\xc3\xa0 sin\xc3\xb3 que s\'enfortir\xc3\xa0 fins a la vict\xc3\xb2ria". (ambdues cartes i la creu avui es troben al Museu de la Guerra del Fort Saint Elmo, a la Valletta). La fortalesa de la poblaci\xc3\xb3 davant dels atacs aeris enemics i el bloqueig naval, que gaireb\xc3\xa9 els van fer rendir-se per fam, van guanyar-se l\'admiraci\xc3\xb3 de la Gran Bretanya i la resta de nacions aliades. Des de llavors, la Creu de Jordi oneja a la bandera de Malta._NEWLINE_El 1999 va ser concedida a la Policia Reial de l\'Ulster per la Reina Elisabet II, seguint el consell del seu govern. Segons anunci\xc3\xa0 el Palau de Buckingham, "La Reina ha atorgat la Creu de Jordi a la Policia Reial de l\'Ulster, per honorar la valentia i dedicaci\xc3\xb3 dels oficials i de les seves fam\xc3\xadlies que han compartit els durs moments". La Reina present\xc3\xa0 el seu tribut personal a la PRU presentant personalment la Creu de Jordi a l\'organitzaci\xc3\xb3 al castell de Hillsborough, al comtat de Down. Com deia la citaci\xc3\xb3 publicada a la Gaseta de Londres del 23 de novembre de 1999, "302 oficials van resultar morts en servei i milers van resultar ferits, molts seriosament. Molts oficials van haver de suportar l\'ostracisme a la seva comunitat i alguns van haver de marxar de les seves llars davant de les amenaces que rebien tant ells com les seves fam\xc3\xadlies durant 30 anys de lluita contra el terrorisme".\n_START_SECTION_\nFutures concessions\n_START_PARAGRAPH_\nLa Creu Vict\xc3\xb2ria s\'atorga per accions de valentia "davant de l\'enemic". Aix\xc3\xb2 no obstant, hi ha un cert nombre de personal militar que ha rebut la Creu de Jordi perqu\xc3\xa8 han mostrat valentia, per\xc3\xb2 no davant de l\'enemic, o no estaven sota comandament militar en aquells moments (presoners de guerra). Amb els actuals canvis en la tecnologia militar, es creu que a poc a poc la concessi\xc3\xb3 de la Creu de Jordi ser\xc3\xa0 m\xc3\xa9s com\xc3\xba que no pas la de la Creu Vict\xc3\xb2ria._NEWLINE_Al Canad\xc3\xa0 ja no s\'atorga des de la creaci\xc3\xb3 de la Creu al Valor el 1972; i a Austr\xc3\xa0lia va quedar substitu\xc3\xafda el 1975 per la Creu al Valor.\n_START_SECTION_\nPensi\xc3\xb3\n_START_PARAGRAPH_\nEls posse\xc3\xafdors de la Creu de Jordi reben una pensi\xc3\xb3, determinada anualment pel govern. Actualment a \xc2\xa31.495 anuals; C$3.000 o A$250.\n_START_SECTION_\nDisseny\n_START_PARAGRAPH_\nUna creu grega d\'argent, amb una al\xc3\xa7ada de 48 mm i una amplada de 45 mm. Al centre hi ha un medall\xc3\xb3 circular amb la imatge de Sant Jordi i el Drac, envoltats per la llegenda "FOR GALLANTRY" (Per Valentia). Als angles de la creu apareix el monograma reial CVI. El revers \xc3\xa9s pla, amb un espai al revers del medall\xc3\xb3 per gravar el nom del receptor i la data de la concessi\xc3\xb3. _NEWLINE_Penja d\'un gal\xc3\xb3 blau fosc, amb una barra adornada amb fulles de roure.'